32001R1700
L 231/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1700/2001 НА КОМИСИЯТА
от 28 август 2001 година
относно суспендиране и откриване на тарифни квоти, приложими към вноса в Европейската общност на някои преработени земеделски продукти с произход от Естония и за изменение на Регламент (ЕО) № 1477/2000
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. относно определянето на търговския режим, приложим за някои стоки, получени вследствие на преработка на земеделски продукти (1), изменен последно от Регламент (ЕО) № 2580/2000 (2), и по-специално член 7, параграф 2 от него,
като взе предвид Протокол 2 към Споразумението за асоцииране между Европейските общности и техните държави-членки, действащи в рамките на Европейския съюз, от една страна, и Република Естония, от друга страна (3), изменено с Протокола за адаптиране на търговските аспекти към Европейското споразумение (4), и по-специално, членове 1 и 2 от него,
като има предвид, че:
(1)
С Регламент (ЕО) № 2906/2000 (5) на Комисията се въвеждат за 2001 г. тарифни квоти, приложими при внос в Общността на продукти с произход от Естония.
(2)
С Регламент (ЕО) № 1477/2000 (6) на Комисията се определят размерите на намалените земеделски компоненти, както и добавъчните мита, приложими от 1 юли 2000 г. при внос в Общността на стоки, попадащи под разпоредбите на Регламент (ЕО) № 3448/93 в рамките на Европейските споразумения.
(3)
С Решение № 6/2001 на Съвета за асоцииране ЕС - Естония от 18 юли 2001 г. (7) се изменя Протокол 2 към Европейското споразумение. Въпросното решение променя обема на тарифните квоти, както и системата за изчисляване на намалените земеделски компоненти и на допълнителните сборове. Решението влиза в сила на 1 септември 2001 г.
(4)
Уместно е да се суспендира прилагането на квотите, въведени с Регламент (ЕО) № 2906/2000, и да бъдат въведени новите годишни квоти, предвидени в приложение I към Протокол 2. Като се има предвид, че тези годишни квоти могат да бъдат въведени едва от 1 септември 2001 г., уместно е те да бъдат намалени за 2001 г. пропорционално на изтеклия период. В същото време, е уместно да се отменят сумите за намалени земеделски компоненти, както и за допълнителни сборове, определени с Регламент (ЕО) № 1477/2000.
(5)
Регламент (ЕИО) № 2454/93 на Комисията от 2 юли 1993 г. относно определяне на разпоредби за прилагането на Регламент (ЕИО) № 2913/92 на Съвета за създаване на Митническия кодекс на Общността (8), последно изменен с Регламент (ЕО) № 993/2001 (9), кодифицира разпоредбите за управление на тарифните квоти, предназначени за използване според хронологичния ред на датите на приемане на декларациите за пускане в свободно обращение.
(6)
Мерките, предвидени в настоящия регламент, съответстват на становището на Управителния комитет за хоризонталните въпроси, свързани с търговията с преработени земеделски продукти извън приложение I,
ПРИЕ НАСТОЯЩИЯ РЕГЛАМЕНТ:
Член 1
Прилагането на тарифните квоти, отворени с приложение I към Регламент (ЕО) № 2906/2000, се прекратява от 1 септември 2001 г.
Тарифните квоти за Общността за стоки с произход от Естония, изложени в приложението към настоящия регламент, се отварят ежегодно от 1 януари до 31 декември. За 2001 г. те се отварят от 1 септември 2001 г. до 31 декември 2001 г.
Член 2
Член 2, шести параграф от Регламент (ЕО) № 1477/2000, както и приложения ХIII и ХIV към него, се заличават.
Член 3
Тарифните квоти на Общността, посочени в член 1, се управляват от Комисията в съответствие с разпоредбите, предвидени в членове от 308а до 308в от Регламент (ЕИО) № 2454/93.
Член 4
Настоящият регламент влиза в сила в деня на публикуването му в Официален вестник на Европейските общности.
Прилага се от 1 септември 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 август 2001 година.